Predkladacia správa

            Agentúra na podporu výskumu a vývoja (ďalej len „agentúra“) je zriadená  zákonom č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 233/2008 Z. z. (ďalej len „zákon“). 
 
Predsedníctvo agentúry je odborným orgánom agentúry. Má 13 členov, z ktorých 12 členov tvoria významní odborníci z oblasti vedy a techniky a jeden je zástupcom Ministerstva školstva Slovenskej republiky. Paragraf 14 ods. 4 zákona stanovuje, že členmi predsedníctva agentúry sú najmenej dvaja zahraniční odborníci. 
 
Členov predsedníctva agentúry podľa § 14 ods. 4 zákona vymenúva a odvoláva vláda Slovenskej republiky na návrh ministra školstva Slovenskej republiky. Zákon ustanovuje aj inštitúcie, ktoré navrhujú kandidátov na členov predsedníctva agentúry. Sú to ústredné orgány štátnej správy, v ktorých zriaďovateľskej alebo vecnej pôsobnosti sú právnické osoby štátneho sektora uskutočňujúce výskum, Slovenská akadémia vied, orgány reprezentácie vysokých škôl a reprezentatívne združenia zamestnávateľov.  
 
Navrhovaní desiati noví členovia predsedníctva agentúry doplnia predsedníctvo v rámci uvoľnených funkčných miest po skončení funkčného obdobia doterajších členov podľa § 14 ods. 6 bod b) zákona uplynutím funkčného obdobia. Predkladaní noví členovia na schválenie vláde Slovenskej republiky, spĺňajú požadované ustanovenia § 14 odsekov 3 a 4 zákona. 
 
Životopisy kandidátov uvedené v prílohe sa nesprístupňujú v súlade s § 9 zákona č. 211/2000 Z.z. o slobodnom prístupe k informáciám a o zmene a doplnení niektorých zákonov - ochrana osobnosti a osobných údajov.

Materiál nebol predmetom medzirezortného pripomienkového konania v súlade s ustanovením čl. 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky, nakoľko ide o personálne návrhy.